HU Az Európai Unió Hivatalos Lapja C 132/17

Kérelem közzététele a mezőgazdasági termékek és élelmiszerek minőségrendszereiről szóló, 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

2013/C 132/12

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (2)

„MELONE MANTOVANO”

EK-sz.: IT-PGI-0005-0883-13.07.2011

OFJ ( X ) OEM ( )

1. Elnevezés

„Melone Mantovano”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva

3.2. A termék leírása, amelyre az 1. pontban található elnevezés vonatkozik

A „Melone Mantovano” oltalom alatt álló földrajzi jelzés a Cucumis melo L. alábbi két botanikai fajtájához tartozó friss sárgadinnyét jelöli, melynek gyümölcshúsa a sárgás-narancssárga és a lazacszín között változik:

— cantalupensis fajta (kantalup sárgadinnye), kerek vagy gömbölyded, sárgába hajló szürkészöld, simahéjú gyümölcs;

— reticulatus fajta (hálózatos héjú), általában gömbölyű vagy ovális termésalak, egyértelműen hálózatosan paraléces héjfelület jellemzi, a terméshéj lehet gerezdes és gerezd nélküli egyaránt.

Az alábbiakban felsoroljuk a különféle terméskategóriába tartozó gyümölcsök minőségi, érzékszervi és méreti jellemzőit.

A gyümölcs jellemzői Simahéjú fajtatípusok Hálózatos héjú fajtatípusok A gyümölcs alakja Kerek vagy gömbölyded Ovális vagy gömbölyű A terméshéj (héj) színe Drappos szalmasárga Drappos szalmasárga vagy zöld, gerezdes vagy gerezd nélküli Gyümölcshús (hús) színe. Sárgás-narancssárga Narancssárga – lazacszínű Gyümölcshús vastagsága. ≥ 24 mm ≥ 24 mm Gyümölcshús állaga. ≥ 0,5 kg egy 8 milliméter átmérőjű körnek megfelelő felületen. ≥ 0,5 kg egy 8 milliméter átmérőjű körnek megfelelő felületen. Cukortartalom ≥ 12 Brix fok ≥ 12 Brix fok

A termesztett fajták az alábbi referenciatípusokra vezethetők vissza: Honey Moon (sima héjú), „Harper” (hálózatos, gerezd nélküli) és „Supermarket” (hálózatos, gerezdes). A „Melone Mantovano” gyümölcs egészében véve az alábbi tulajdonságokkal írható le: jellegzetes íz és aroma (az aromaprofilban is feltüntetett gomba és görögdinnye-gyümölcshús illat, valamint hársfa és tök aroma), sárgás-narancssárga és lazacszín között változó színű, különösen vastag, rostos és tömör gyümölcshús, legalább 12 Brix fok cukortartalom, valamint jelentős mennyiségű, a többi sárgadinnye-termesztő vidékről származó termékhez képest nagyobb ásványianyag- és káliumtartalom.

A (tökfélékhez tartozó) gyümölcs méretét annak tömege és a gyümölcs tengelyénél mért legnagyobb normál átmérője adja. A sima vagy hálózatos héjú fajtatípushoz tartozó „Melone Mantovano” OFJ esetében a legkisebb méretek a következők: 800 g tömeg, és 10 cm átmérő; csak a tömeg vonatkozásában előírás még, hogy a gyümölcs legfeljebb 2 000 g lehet.

A „Melone Mantovano” OFJ két fajtatípusához tartozó, IV. osztályú termékként fogyasztásra szánt gyümölcs fölvágható, szeletelhető, hámozható és kivágható a húsa. A IV. termékosztályba tartozó áruként forgalmazott, fölvágott és szeletelt „Melone Mantovano” aroma, cukortartalom, szín és hústömörség szempontjából ugyanolyan tulajdonságokkal írható le, mint az egész gyümölcs.

3.3. Nyersanyagok (kizárólag feldolgozott termékek esetén)

—

3.4. Takarmány (kizárólag állati eredetű termékek esetén)

—

3.5. Az előállítás azon műveletei, amelyeket a meghatározott földrajzi területen kell végrehajtani

A sárgadinnye előállításának műveleteit a termesztéstől a betakarításig szükségszerűen a 4. pontban meghatározott előállítási területen kell végezni.

3.6. A szeletelésre, aprításra, csomagolásra, stb. vonatkozó egyedi szabályok

Mivel a „Melone Mantovano” OFJ utóérő gyümölcs, a betakarítástól számított 24 órán belül, közvetlenül az előállító üzemben vagy megfelelő feldolgozó létesítményekben válogatják és címkézik. Ezenkívül a gyümölcs IV. termékosztályú áruként történő értékesítéshez betakarítás és válogatás után a „Melone Mantovano” OFJ gyümölcs felvágható, szeletelhető, hámozható és a húsa kivágható. A „Melone Mantovano” ízének lehető legnagyobb mértékű megőrzése érdekében a IV. termékosztályú áruként történő értékesítésre szánt terméket a betakarítástól számított 24 órán belül hűtik, vágják és csomagolják.

3.7. A címkézésre vonatkozó egyedi szabályok

Az egész gyümölcsön és a IV. termékosztályba tartozó áru csomagolásán egyaránt, világosan, és egyértelműen olvasható módon fel kell tüntetni a „Melone Mantovano” Oltalom alatt álló földrajzi jelzést, vagy az OFJ rövidítést és az EU szimbólumát. Az oltalom alatt álló földrajzi jelzés mellett nevekre, társasági formákra, illetve vállalatcsoportok tulajdonában vagy magántulajdonban lévő márkanevekre történő utalások és/vagy jelölések használata engedélyezett. Az egész gyümölcsökön kötelezően fel kell tüntetni a „Melone Mantovano” elnevezést tartalmazó logót. Az egész gyümölcsökön kötelezően el kell helyezni a „Melone Mantovano” elnevezés logójával ellátott címkét.

A logón egy négyzetrácsos mintázatú kör alakú mezőben egy stilizált sárgadinnye szerepel, amelyben fehér mezőben a „Melone Mantovano” OFJ elnevezés olvasható. A csomagoláson vagy a címke többi részén ismétlődő, „Oltalom alatt álló földrajzi jelzés” szöveg kiváltható az OFJ rövidítéssel is.

4. A földrajzi terület tömör meghatározása

A „Melone Mantovano” OFJ előállítási területe Mantova, Cremona, Modena, Bologna és Ferrara megyékben elhelyezkedő több község területén található. Mantova megyében a gyümölcs előállítási területe Borgoforte, Carbonara di Po, Castellucchio, Cavriana, Ceresara, Commessaggio, Dosolo, Felonica, Gazoldo degli Ippoliti, Gazzuolo, Goito, Magnacavallo, Marcaria, Mariana Mantovana, Piubega, Poggio Rusco, Pomponesco, Quistello, Redondesco, Rivarolo Mantovano, Rodigo, Sabbioneta, San Benedetto Po, San Martino dall'Argine, Sermide és Viadana községek teljes közigazgatási területét foglalja magában. Borgoforte községben az előállítási területe keleten a Pó folyón lévő híd, északon az SS 62 autóút, nyugaton pedig a Gherardo lecsapoló csatorna által határolt, Curtatone községhatáráig húzódó terület. Marcaria község területén a gyümölcs előállítási területének déli határvonala az SS 10 Padana Inferiore autóút.

Cremona megyében a gyümölcs előállítási területe az alábbi községek teljes közigazgatási területe: Casalmaggiore, Casteldidone, Gussola, Martignana di Po, Rivarolo del Re ed Uniti, San Giovanni in Croce, Solarolo Rainerio és Spineda.

Modena megyében a gyümölcs előállítási területe az alábbi községek teljes közigazgatási területe: Concordia, Mirandola és San Felice sul Panaro.

Bologna megyében a gyümölcs előállítási területe az alábbi községek teljes közigazgatási területe: Crevalcore, Galiera és San Giovanni in Persiceto.

Ferrara megyében a gyümölcs előállítási területe az alábbi községek teljes közigazgatási területe: Bondeno, Cento és Sant’Agostino.

5. Kapcsolat a földrajzi területtel

5.1. A földrajzi terület sajátosságai

Az előállítási terület specifikus éghajlati és talajviszonyai a sárgadinnye-termesztésnek, illetve a gyümölcs minőségi kifejeződésének rendkívül kedvező.

Az éghajlatra jellemző hideg tél, meleg, páradús nyár, és a viszonylag állandó hőmérséklet elősegíti a növény fejlődését, továbbá szabályos virágzást és termésfejlődést tesz lehetővé. Az év leghidegebb hónapjában, januárban az átlaghőmérséklet 2,7 °C, a legmelegebb hónapban, júliusban pedig 25 °C; az éves átlag napsugárzás 1 331 kWh/m2. A morfológiailag jellemzően sík területen a talaj folyami eredetű, és az Oglio, Mincio, Secchia, Panaro és Pó folyó évszázados eróziós-hordalékoló hatása nyomán a jégkorszakbeli folyóvíz által lehordott (fluvioglaciális) hordalékot tartalmaz, a talajvíz viszonylag felszín-közeli, és az éves átlag csapadékmennyiség 600–700 milliméter. A terület tengerszint feletti magassága az északon (Rodigo) mért 50 m és a Pó közelében mért 10 m között van.

Lombardia és Emilia-Romagna megye talajtani térképein látható, hogy a „Melone Mantovano” előállítási területén a talaj jellemzően rendkívül termékeny, a FAO által a World Reference Base for Soil Resources (Világ Talaj Referenciabázisa) (FAO – WRB, 1998) dokumentumban ismertetett Fluvisols, Vertisols, Calcisols és Luvisols talajtípusokra visszavezethető.

5.2. A termék sajátosságai

A „Melone Mantovano” Oltalom alatt álló földrajzi jelzéssel (OFJ) ellátott gyümölcs az alábbi egyedi tulajdonságai miatt különbözik más, azonos árukategóriába tartozó termékektől: jellegzetes íz, különösen vastag, (legalább 24 mm-es), rostos és tömör (≥ 0,5 kg – a gyümölcshús középső részében, 8 mm-es dinamométerrel mérve) gyümölcshús, melynek színe a sárgás-narancssárga és a lazacszín között változik, magas, legalább 12 Brix fokos cukortartalom, és a más termesztési területeken mért értékeket meghaladó átlagos ásványianyag- és káliumtartalom. A „Melone Mantovano” sárgadinnyét még jobban bemutató tulajdonságok az általánosított Prokrusztész analízissel (GPA) meghatározott, Egyezményes profil (QDA – Mennyiségi Leíró vizsgálat) módszerrel megállapított aromaprofilban is feltüntetett gomba és görögdinnye-gyümölcshús illat, valamint hársfa és tök aroma.

5.3. A földrajzi terület és (OEM esetében) a termék minősége vagy jellemzői vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat

A „Melone Mantovano” OFJ előállítási területén lévő különösen mély és jó vízáteresztő képességű talajon ennek a tökfélének a különösen nagy és életerős gyökere könnyen mélyre hatol, biztosítva ezzel a növény számára a szabályos víz- és tápanyag-felvételt, és megkímélve a növényt mindenfajta „környezeti stressztől”, még a termés kialakulásának, és a gyümölcsök növekedésének különösen kényes időszakában is. Ezenkívül az öntözéshez használt, magas oldott ásványianyag-tartalommal rendelkező talajvíz is elősegíti a gyümölcs organoleptikus (érzékszervi) és minőségi tulajdonságainak kiaknázását. A gyümölcs termesztési időszakában mért magas átlaghőmérséklet, a napsugárzás és az enyhe csapadék, valamint a rendszeres, kiegyensúlyozott víz- és tápanyagellátás a gyümölcsnek a „Quaderni della ricerca della Regione Lombardia” (Lombardia megyei kutatásokról szóló) füzetekben ismertetett aromaprofilban is feltüntetett magas cukortartalmán, illetve jellegzetes aromáján mutatkozik meg.

A sárgadinnye-termesztés és a földterületek erre való elhivatottsága Mantova területén, illetve a szomszédos Modena, Bologna, Ferrara és Cremona megye területén nagy múltra tekint vissza, ez derül ki számos történelmi és bibliográfiai adatból, és megerősítik a Gonzaga család levéltárában található, XV. századig visszanyúló, az „e vidékről származó sárgadinnyét méltató” dokumentumok is. Az említett dokumentumok a terület termesztőinek a fajtaválasztásban, és a jó minőségű gyümölcs termesztésére alkalmas termesztési technikák alkalmazásában való, napjainkig töretlenül fennmaradt jártasságát is bizonyítják. Ennek megerősítéseképp említhetjük a „Melone Mantovano” előállítási területén, a „Melone Mantovano” organoleptikus (érzékszervi) jellemzőinek, és a termék gasztronómiai felhasználási lehetőségeinek nem pusztán a helyi fogyasztókkal történő megismertetése céljából, a helyi önkormányzatok védnöksége alatt évente megrendezésre kerülő, nagyszámú promocionális rendezvényt és eseményt (hagyományos búcsúkat, vásárokat, ünnepeket) is. Az immár szokássá vált, híresebb rendezvények között – amelyekre évről évre ellátogatnak a különféle, sárgadinnyéből készített ételek (előételek, rizottók, mártások és desszertek) kedvelői – vannak a „Melonaria”, valamint a Sermide, Viadana, Gazoldo degli Ippoliti, Rodigo, Castellucchio, Goito, Casteldidone községekben és Mantovában a „Melone tipico Mantovano” (jellegzetes mantovai sárgadinnye) tiszteletére régóta rendszeresen megrendezett vásárok és búcsúk is.

Ezen fontos eredmények, valamint a termék számos, a szaklapokban – (Melone Mantovano, Fresh Point magazine, 2009. évf. júniusi 6. szám melléklete, kiadta az Il sole 24 ore business media — 2009.), (Atti convegno nazionale su „Il Melone Mantovano”, 2009.6.12., Mantova), (Speciale melone — la produzione il mercato la realtà mantovana, a Terra e Vita 2004. évf. 24. számának melléklete, kiadta Edagricole), (Melone positivo in serra, male in pieno campo, Zerbinati F. L’informatore Agrario 2002. évf. 46. szám 44. old.), (Atti convegno nazionale su „La cultura del melone in Italia”, 1979.2.7., Verona) – közzétett cikkben is bőven elismert és tanúsított, hosszú évek alatt kialakult hírneve az évszázados „sárgadinnye-kultúra” (vagyis a termesztők között generációkon átörökített tudás és tapasztalat), valamint az előállítási területre jellemző talaj- és éghajlati tényezők együttes hatásának köszönhető.

Hivatkozás a termékleírás közzétételére

(Az 510/2006/EK rendelet 5. cikkének (7) bekezdése (3))

Ez a közigazgatási szerv a „Melone Mantovano” OFJ módosítására irányuló javaslatnak az Olasz Köztársaság 2011. június 7-i, 130. számú Hivatalos Közlönyében történő közzétételével, a fenti kérelem vonatkozásában elindította a nemzeti kifogásolási eljárást.

A termékleírás egységes szerkezetbe foglalt szövege az alábbi internetes oldalon tekinthető meg:

http://www.politicheagricole.it/flex/cm/pages/ServeBLOB.php/L/IT/IDPagina/3335

vagy

közvetlenül a Minisztérium honlapján (http://www.politicheagricole.it), (a képernyő jobb felső sarkában) a „Qualità e sicurezza” (Minőség és biztonság) címszóra, majd a „Disciplinari di produzione all'Esame dell'UE” („Az uniós vizsgálatnak alávetett termékleírások”) menüpontra kattintva.

(1) HL L 343., 2012.12.14., 1. o.

(2) HL L 93., 2006.3.31., 12. o. A rendeletet felváltotta az 1151/2012/EU rendelet.

(3) L. 2. lábjegyzet.